b'\n_START_ARTICLE_\nJulius Yego\n_START_SECTION_\nIdrettskarriere\n_START_PARAGRAPH_\nI 2006 ble han kenyansk juniormester i spydkast med et kast p\xc3\xa5 67 meter, som var kenyansk juniorrekord. Han vant sin f\xc3\xb8rste nasjonale tittel som 18-\xc3\xa5ring i 2008, og forsvarte tittelen i 2009 og 2010. _NEWLINE_Hans f\xc3\xb8rste internasjonale mesterskap var Afrikamestersterskapet i friidrett 2010 i Nairobi i Kenya. Der kastet han 74,51 meter, og fikk bronse bak Ihab Abdelrahman El Sayed og Gerhardus Pienaar. Han forbedret sin personlige rekord til 75,44 ved det kenyanske uttakningsstevnet foran Samveldelekene 2010. Like bra gikk det ikke da han konkurrerte i Samveldelekene, her kastet han 69,60 meter som lengste kast, og endte p\xc3\xa5 7.-plass. _NEWLINE_I 2011 hadde han fortsatt ingen trener, fordi spydkast ikke er s\xc3\xa5 popul\xc3\xa6r idrettsgren i Kenya. Til tross for dette vant han for fjerde gang det kenyanske mesterskapet, og deltok videre ved Panafrikanske leker 2011. Der vant han spydkast, og ble Kenyas f\xc3\xb8rste ut\xc3\xb8ver som vant spydkast i Panafrikanske leker. Han satte ogs\xc3\xa5 ny kenyansk rekord med 78,34 meter. Paul Lagat hadde den forrige rekorden, p\xc3\xa5 78,20. Etter disse resultatene ga IAAF ham et 6 m\xc3\xa5neders stipend, for \xc3\xa5 trene sammen med svenske elitetrenere og -ut\xc3\xb8vere fram mot sommer-OL 2012. Han returnerte til Kenya i april 2012, etter bl.a. to m\xc3\xa5neder i Kuortane i Finland, og satte da ny kenyansk rekord med 79,95 meter. Dette oppfylte B-kvalifiseringskravet til OL. I juni vant han spydkast ved Afrikamesterskapet i friidrett 2012. I forkant av OL deltok han ved et stevne i Finnish Elite Games Series, der han forbedret den kenyanske rekorden til 81,12 meter. Han forbedret denne rekorden til 81,81 meter i kvalifiseringsrunden i OL, og n\xc3\xa5dde finalen der han endte p\xc3\xa5 12.-plass. _NEWLINE_Ved VM i friidrett 2013 i Moskva kom han p\xc3\xa5 4.-plass, igjen med ny nasjonal rekord, denne gangen p\xc3\xa5 85,40 meter. I 2014 vant han b\xc3\xa5de Samveldelekene 2014 og Afrikamesterskapet i friidrett 2014. _NEWLINE_Ved VM i friidrett 2015 i Beijing ble han verdensmester i spydkast, og ble med det Afrikas f\xc3\xb8rste verdensmester i spydkast. Vinnerkastet hans var p\xc3\xa5 92,72 meter, han kom dermed p\xc3\xa5 tredjeplass p\xc3\xa5 IAAFs ranking over spydkastere med lengst kast i verden, bak Jan \xc5\xbdelezn\xc3\xbd og Aki Parviainen._NEWLINE_Han tok s\xc3\xb8lv under Sommer-OL 2016.'